**Tiţa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Merge Tiţa la fântână,

Tiţa, mândra Tiţa!

Cu cofiţa într-o mână,

Tiţa, mândra Tiţa!

Şi tot merge ea cântând,

Floricele culegând,

Floricele lepădând;

Când voinicii le-or culege,

De ei dorul să se lege.

Când vor da să le miroase,

Să le intre doru-n oase!

Tiţo, Tiţo, copiliţă

Cu sân alb de porumbiţă,

Nu da foc inimilor,

Dă pace voinicilor,

Că tu-i da peste-un păcat

Cu marghiolul cel din sat!

Tiţa râde şi nu crede,

Dar marghiolul se repede

Ş-o urmează cât colea…

Tiţo, Tiţo, nu mai plânge,

El în braţe mai te strânge

Cu tot dorul satului,

Cu focul bărbatului!